CELEX: 62009CN0521
Language: mt
Date: 2009-12-15 00:00:00
Title: Kawża C-521/09 P: Appell ippreżentat fil- 15 ta’ Diċembru 2009 minn Elf Aquitaine SA mis-sentenza tal-Qorti tal-Prim’Istanza (Is-Seba’ Awla) mogħtija fit- 30 ta’ Settembru 2009 fil-Kawża T-174/05, Elf Aquitaine vs Il-Kummissjoni

13.2.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 37/28
            
         Appell ippreżentat fil-15 ta’ Diċembru 2009 minn Elf Aquitaine SA mis-sentenza tal-Qorti tal-Prim’Istanza (Is-Seba’ Awla) mogħtija fit-30 ta’ Settembru 2009 fil-Kawża T-174/05, Elf Aquitaine vs Il-Kummissjoni
   (Kawża C-521/09 P)
   2010/C 37/35
   Lingwa tal-kawża: Il-Franċiż
   
      Partijiet
   
   
      Appellanti: Elf Aquitaine SA (rappreżentanti: E. Morgan de Rivery u S. Thibault-Liger, avukati)
   
      Appellata: Il-Kummissjoni Ewropea
   
      It-talbiet tal-appellanti
   
   
               —
            
            
               Prinċipalment:
               
                           —
                        
                        
                           tannulla kompletament, abbażi tal-Artikolu 256 TFUE u l-Artikolu 56 tal-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea, id-deċiżjoni tal-Qorti tal-Prim’Istanza, tat-30 ta’ Settembru 2009 fil-Kawża T-174/05, Elf Aquitaine SA vs Il-Kummissjoni tal-Komunitajiet Ewropej;
                        
                     
                           —
                        
                        
                           tilqa’ t-talbiet imressqa fl-ewwel istanza;
                        
                     
                           —
                        
                        
                           konswegwentement, tannulla l-Artikoli 1(d), 2(ċ), 3 u 4(9), tad-Deċiżjoni tal-Kummissjoni C(2004) 4876 finali, tad-19 ta’ Jannar 2005, dwar proċedura skont l-Artikolu 81 [KE] u l-Artikolu 53 tal-Ftehim ŻEE (Każ COMP/E-1/37.773 — AMCA);
                        
                     
         
               —
            
            
               Sussidjarjament, tannulla jew tnaqqas, abbażi tal-Artikolu 261 TFUE, il-multa ta’ EUR 45 miljun imposta in solidum fuq Arkema SA u Elf Aquitaine mill-Artikolu 2(ċ) tad-deċiżjoni ċċitata iktar ’il fuq tal-Kummissjoni skont il-ġurisdizzjoni sħiħa tagħha minħabba nuqqasijiet oġġettivi fil-motivazzjoni u r-raġunament tad-deċiżjoni tal-Qorti tal-Prim’Istanza fil-Kawża T-174/05, kif imsemmija fis-sitt aggravju ta’ dan l-appell;
            
         
               —
            
            
               Fi kwalunkwe każ, tikkundanna lill-Kummissjoni Ewropea għall-ispejjeż kollha, inklużi dawk sostnuti minn Elf Aquitaine quddiem il-Qorti tal-Prim’Istanza.
            
         
      Aggravji u argumenti prinċipali
   
   L-appellanti tqajjem sitt aggravji insostenn tal-appell tagħha.
   Permezz tal-ewwel aggravju tagħha, l-appellanti ssostni li l-Qorti tal-Prim’Istanza wettqet żball ta’ liġi meta ma siltitx il-konsegwenzi kollha tan-natura repressiva tas-sanzjonijiet tal-Artikolu 101 TFUE [81 KE]. Hija tilmenta b’mod iktar partikolari li l-Qorti tal-Prim’Istanza eskludietha abbużivament mill-kamp ta’ applikazzjoni tal-prinċipji ta’ preżunzjoni ta’ innoċenza u tal-individwalità tal-pieni billi attribwiet lill-appellanti r-responsabbiltà għal ksur ta’ liġi mwettaq mis-sussidjarja tagħha, filwaqt li l-fatti mressqa mill-appellanti juru għall-kuntrarju li hi personalment ma wettqet ebda ksur ta’ liġi u li hija injorat l-istess eżistenza tal-ksur kontenzjuż meta dan fil-mument tat-twettiq tiegħu.
   Permezz tat-tieni aggravju tagħha, Elf Aquitaine tinvoka ksur tad-drittijiet tad-difiża li jirriżultaw minn interpretazzjoni żbaljata tal-prinċipji ta’ ekwità u ta’ opportunitajiet ugwali għall-partijiet. Fis-sentenza appellata, il-Qorti tal-Prim’Istanza fil-fatt kienet qieset li l-prinċipju ta’ opportunitajiet ugwali għall-partijiet kien ġie osservat f’dan il-każ peress li l-appellanti kienet f’pożizzjoni li tesprimi utilment il-fehma tagħha matul il-proċedura amministrattiva u li hija kienet ġiet infurmata għall-ewwel darba bl-oġġezzjonijiet imqajma kontriha fid-dikjarazzjoni tal-oġġezzjonijiet. Skont l-appellanti, din l-interpretazzjoni hija żbaljata minħabba li tkun qed ixxejjen il-ħtieġa li jiġu rrispettati d-drittijiet tad-difiża tal-appellanti fl-istadju tal-investigazzjoni prelminari skoperta u tikser ukoll il-ħtieġa, għall-Kummissjoni, li twettaq din l-investigazzjoni b’mod imparzjali, kemm kontra kif ukoll favur kull persuna suspettata bi ksur ta’ liġi.
   Permezz tat-tielet aggravju tagħha, l-appellanti tilmenta li l-Qorti tal-Prim’Istanza kkommettiet bosta żbalji ta’ liġi fir-rigward tal-obbligu ta’ motivazzjoni. Dawn l-iżbalji jirrigwardaw kemm l-evalwazzjoni tal-portata u tal-intensità tal-motivazzjoni meħtieġa mill-Kummissjoni kif ukoll il-kontenut stess tas-sentenza appellata, li tinkludi diversi dikjarazzjonijiet kontradittorji.
   Permezz tar-raba’ aggravju tagħha, Elf Aquitaine tgħid li hemm ksur tal-Artikolu 263 TFUE [230 KE] peress li l-Qorti tal-Prim’Istanza qabżet il-limiti tal-istħarriġ tal-legalità billi ssostitwiet l-evalwazzjoni tagħha dwar il-possibbiltà ta’ attribuzzjoni ta’ ksur imwettaq mis-sussidjarja tagħha lill-kumpannija parent tagħha għall-evalwazzjoni insuffiċjenti u sommarja li hemm fid-deċiżjoni tal-Kummissjoni.
   Permezz tal-ħames aggravju tagħha, li huwa magħmul minn erba’ partijiet, l-appellanti tgħid li hemm ksur, mill-Qorti tal-Prim’Istanza, tar-regoli dwar l-attribuzzjoni tar-responsabbiltà għall-prattiċi antikompetittivi. Mhux talli ma kellhiex tivvalida l-preżunzjoni ta’ responsabbiltà tal-kumpannija parent għall-azzjonijiet tal-kumpannija sussidjarja tagħha, il-Qorti tal-Prim’Istanza fil-att imissha vverifikat jekk il-Kummissjoni kinitx ressqet il-prova ta’ indħil konkret tal-appellanti fit-tmexxija tas-sussidjarja tagħha.
   Permezz tas-sitt u l-aħħar aggravju tagħha, l-appellanti tosserva fl-aħħar nett, sussidjarjament, li jekk l-iżbalji u l-ksur imwettqa mill-Qorti tal-Prim’Istanza ma jwasslux għall-annullament tad-deċiżjoni tal-Kummissjoni, huma għandhom, fi kwalunkwe każ, iwasslu lill-Qorti tal-Ġustizzja sabiex tannulla jew tnaqqas il-multa imposta fuqha in solidum.